Rapport mill-Kummissjoni - Rapport Annwali dwar l-attivitajiet ta’ riċerka u żvilupp teknoloġiku ta' l-Unjoni Ewropea fl-2006 {SEC(2007)1153} /* KUMM/2007/0519 finali */





[pic] | KUMMISSJONI TAL-KOMUNITAJIET EWROPEJ | Brussel 13.9.2007 KUMM(2007)519 finali RAPPORT MILL-KUMMISSJONI Rapport Annwali dwar l-attivitajiet ta’ riċerka u żvilupp teknoloġiku ta' l-Unjoni Ewropea fl-2006 {SEC(2007)1153} RAPPORT MILL-KUMMISSJONI Rapport Annwali dwar l-attivitajiet ta’ riċerka u żvilupp teknoloġiku ta' l-Unjoni Ewropea fl-2006 (Test bir-rilevanza ŻEE) INTRODUZZJONI Dan ir-Rapport Annwali jkopri l-iżviluppi u l-attivitajiet matul l-2006. Tħejja skond l-Artikolu 173 tat-Trattat li jistabilixxi l-Komunità Ewropea[1], u skond l-Artikolu 4 tad-Deċiżjoni dwar is-Sitt Programm Kwadru[2]. Mar-rapport hemm anness Dokument ta’ Ħidma ta' l-Istaff tal-Kummissjoni, li jipprovdi rapportaġġ u statistika aktar dettaljati. Il-kapitoli ewlenin jittrattaw dwar l-attivitajiet u r-riżultati miksuba fl-2006 u l-iżviluppi fl-attivitajiet ta' riċerka u a' żvilupp teknoloġiku (RTD) fl-Istati Membri ta' l-Unjoni Ewropea. ATTIVITAJIET KOMUNITARJI TA’ RIċERKA U żVILUPP TEKNOLOġIKU Kisbiet politiċi Ir-riċerka, u fuq bażi aktar wiesgħa, it-trijangolu ta' l-għarfien (riċerka, edukazzjoni u innovazzjoni) jikkostitwixxu l-ġebla tax-xewka ta' l-Istrateġija ta' Liżbona li ngħatat ħajja mill-ġdid. Fil-kuntest tal-momentum ġdid lejn il-prosperità, l-iżvilupp sostenibbli u l-kompetittività mtejba, l-istabilità u s-sigurtà, il-politika Ewropea tar-Riċerka globalment kisbet l-għanijiet tagħha għall-2006 li kienu relatati mat-tnedija tas-Seba' Programm Kwadru (FP7), il-konklużjoni ta' l-FP u l-inizjattivi ta' politika għaż-Żona Ewropea tar-Riċerka. Il-Programm Leġiżlattiv u ta' Ħidma tal-Kummissjoni ta' l-2006 saħaq fuq il-ħtieġa li jinħareġ il-potenzjal ta' l-Ewropa permezz tat-twassil tal-politika u tar-rispett għal prinċipji regolatorji aħjar. Fl-2006, il-Pjan ta' Azzjoni Integrata fl-Innovazzjoni/Riċerka kompla jiġi implimentat. Dan il-Pjan ta' Azzjoni, adottat fl-2005, jagħmel appell għal aġġornamenti kbar fil-kundizzjonijiet għar-riċerka u l-innovazzjoni fl-Ewropa, permezz ta' inizjattivi bħat-tqassim mill-ġdid ta' l-għajnuna mill-istat, effiċjenza mtejba fil-ħarsien tal-proprjetà intellettwali, mobilizzazzjoni ta' fondi addizzjonali għar-riċerka, il-ħolqien ta' miri ta' innovazzjoni u titjib fis-sħubijiet bejn l-universitajiet u l-industrija. It-titjib fil-kundizzjonijiet għall-investiment fl-R&D u l-innovazzjoni mis-settur privat huwa essenzjali sabiex tinkiseb il-mira ta' Barċellona ta' 3%. L-Istrateġija għall-Innovazzjoni fuq Bażi Wiesgħa għall-UE li tikkonċerna l-bdil ta' l-investimenti fl-għarfien għal prodotti u servizzi innovattivi, li ġiet adottata mill-Kummissjoni f'Settembru u ffirmata mill-Kunsill f'Novembru 2006, tinkludi għaxar azzjonijiet ta' prijorità, li sitta minnhom huma relatati direttament mar-Riċerka. Waħda minn dawn l-azzjonijiet ta' prijorità tikkonċerna l-istabbiliment ta' l-Istitut Ewropew tat-Teknoloġija (EIT). L-EIT għandu l-għan li jikkontribwixxi għall-iżvilupp tal-kapaċita għall-innovazzjoni tal-Komunità u ta' l-Istati Membri. Huwa se jikkomplementa l-politiki u l-inizjattivi eżistenti tal-Komunità u dawk nazzjonali billi jinkoraġġixxi l-integrazzjoni tat-trijangolu ta' l-għarfien madwar l-UE. Il-Kunsill Ewropew ta’ Ġunju 2006 stieden lill-Kummissjoni sabiex tħejji proposta formali għat-twaqqif ta’ l-EIT. Il-Kummissjoni ppreżentat il-proposta tagħha dwar l-EIT fit-18 ta' Ottubru 2006. Il-Kunsill Ewropew ta' l-14-15 ta' Diċembru 2006 wassal mandat ċar għal diskussjonijiet tal-Kunsill iddettaljati dwar il-proposta EIT li għandha tiġi konkluża sa tmiem l-2007. Barra minn hekk, azzjonijiet ta' prijorità jinkludu notevolment l-iżvilupp ta' strateġija għal 'swieq minn ta' quddiem' li jiffavorixxu l-innovazzjoni, li ġiet proposta fir-rapport li sar mill-grupp ta' esperti mmexxi mill- Prim Ministru Finlandiż, Esko Aho , "Il-Ħolqien ta' Ewropa Innovattiva". F'Jannar 2006 il-Grupp Aho, li ġie stabbilit fil-kuntest tas-segwitu tas-Summit ta' Hampton Court f'Ottubru 2005, wassal ir-rapport tiegħu. Prijorità oħra ta' l-istrateġija għall-innovazzjoni fuq bażi wiesgħa tikkonċerna l-ħolqien ta' suq ta' l-impjiegi uniku u kompetittiv għar-riċerkaturi. Rapport annwali dwar l-implimentazzjoni ta ħarsa lejn l-avvanzi ġodda li saru fir-rigward tal-mobilità intra-Ewropea, dik internazzjonali u inter-settorjali, kif ukoll l-iżvilupp tal-karriera tar-riċerkaturi fl-istadji kollha tal-karrieri tagħhom, b'segwitu ta' l-Istrateġija ta' Mobilità ta' l-ERA, il-Komunikazzjoni “Professjoni Waħda, karrieri multipli”, u r-Rakkomandazzjonijiet għal Karta Ewropea għar-Riċerkaturi u dwar Kodiċi tal-Kondotta għar-Reklutaġġ tagħhom. Oqsma oħra ta' prijorità li permezz tagħhom ir-riċerka tappoġġja b'mod attiv il-proċess ta' Liżbona, inkluż il-promozzjoni tat-trasferiment ta' għarfien bejn l-organizzazzjonijiet pubbliċi ta' riċerka u l-industrija, li għalihom tħejjew linji gwida u rakkomandazzjojijiet, qafas ġdid għal għajnuna mill-Istat għar-riċerka, l-iżvilupp u l-innovazzjoni u l-użu aktar effettiv ta' inċentivi ta' taxxa li jiffavorixxu l-R&D, u gwida manwali dwar l-akkwist pubblikuk ummerċjali li jistimola l-R&D u l-innovazzjoni. Kisba kbira oħra fl-2006 għall-Istrateġija ta' Liżbona kien il-qbil bejn l-Istati Membri li jistabbilixxu miri nazzjonali għan-nefqa fl-R&D, li kienu annessi mal-konklużjonijiet tal-Kunsill Ewropew tar-Rebbiegħa ta' Marzu 2006. Inħarġet Komunikazzjoni intitolata 'It-Twettiq ta’ l-Aġenda tal-Modernizzazzjoni għall-Universitajiet: edukazzjoni, riċerka u innovazzjoni' u ġiet żviluppata Strateġija Ewropea dwar l-Infrastrutturi tar-Riċerka. ITER (Reattur Termonukleari Sperimentali Internazzjonali) hija inizjattiva ewlenija tal-politika RTD. Wara l-bidu tal-proċess f'Mejju u d-Deċiżjoni tal-Kunsill f'Settembru, f'Novembru 2006 f'Pariġi ITER u l-Ftehimiet dwar 'Privileġġi u Immunitajiet' u l-Arranġament dwar l-Applikazzjoni Provviżorja ġew iffirmati mill-Partijiet (l-UE, l-Istati Uniti ta' l-Amerika, iċ-Ċina, l-Indja, ir-Russja, il-Ġappun u l-Korea t'Isfel). L-UE u l-Ġappun żviluppaw aktar l-isħubija pprivileġġjata tagħhom dwar ITER u Fużjoni b'mod partikolari fir-rigward tal-kontributi rispettivi tagħhom għall-attivitajiet komplementari ‘Approċċ Usa'’ li għandhom isiru fil-Ġappun. F'Diċembru 2006 ntlaħaq ukoll ftehim politiku dwar l-istatuti ta' l-Impriża Konġunta Ewropea. Minbarra dan, fil-bidu ta' l-2007 ġiet adottata l-Evalwazzjoni Strateġika ta' l-Enerġija ta’ l-UE, li tifforma parti mill-pakkett integrat ta' l-enerġija u l-bidla fil-klima biex jitnaqqsu l-emissjonijiet għas-seklu 21, u li fih ir-riċerka tikkostitwixxi element importanti. Kisbiet oħra fil-kuntest ta' kooperazzjoni internazzjonali kienu jinkludu l-adozzjoni tar-rakkomandazzjonijiet ta' Deċiżjoni tal-Kunsill li tawtorizza lill-Kummissjoni tinnegozja ftehim S&T li jassoċja l-Iżrael u l-Iżvizzera ma' l-FP7, il-proposta għal Deċiżjoni tal-Kunsill li tawtorizza lill-Kummissjoni tiffirma ftehim S&T bejn il-KE u l-Korea u biex tiffirma u tikkonkludi ftehim għal kooperazzjoni bejn il-Komunità Euratom u l-Korea fil-qasam tar-riċerka ta' l-enerġija mill-fużjoni. Fil-qasam tas-sistemi nukleari avvanzati, il-Kummissjoni ffirmat l-istrument ta' adeżjoni tal-Komunità Euratom mal-Ftehim ta' Qafas tal-Forum Internazzjonali Ġenerazzjoni-IV, li f'Mejju 2006 wassal għal adeżjoni formali. Fil-qasam tas-Sistemi ta' Manifattura Intelliġenti l-Kummissjoni adottat il-proposta għal Deċiżjoni tal-Kunsill li tawtorizza l-konklużjoni tal-ftehim imġedded u modifikat dwar attivitajiet R&D bejn il-KE u l-Awstralja, il-Kanada, in-Norveġja, l-Iżvizzera, il-Korea, il-Ġappun u l-Istati Uniti ta' l-Amerika. Lejn is-Seba' Programmi Kwadru L-adozzjoni u t-tnedija tas-Seba' Programmi Kwadru tal-KE għall-RTD u s-Seba' Programmi Kwadru ta' l-Euratom għal Attivitajiet ta' Riċerka u Taħriġ Nukleari kienu suċċess kbir għar-Riċerka Ewropea. Wara snin ta' tħejjija u negozjar intensivi, ġew adottati l-istrumenti ewlenin finanzjarji u legali sabiex il-Kummissjoni tkun tista' tikkontribwixxi għall-implimentazzjoni taż-Żona Ewropea tar-Riċerka għall-perjodu mill-2007 sa l-2013. Fit-18 u d-19 ta' Diċembru 2006, il-Kunsill, jew il-Kunsill u l-Parlament Ewropew, bħala leġiżlaturi, adottaw l-atti leġiżlattivi li jikkonċernaw il-Programmi ta' Qafas, il-Programmi Speċifiċi li jimplimentawhom, kif ukoll ir-regoli għall-parteċipazzjoni ta' l-impriżi, iċ-ċentri tar-riċerka u l-universitajiet f'attivitajiet fi ħdan l-FP7 u għat-tixrid tar-riżultati tar-riċerka. Il-Programmi Speċifiċi: Kooperazzjoni, Ideat, Persuni, Kapaċitajiet u Euratom u ż-żewġ programmi speċifiċi li għandhom jiġu implimentati mill-JRC, ġew adottati fid-19 ta' Diċembru. Ir-riċerka kollaborattiva tibqa' attività ċentrali u ħafna mill-prijoritajiet tematiċi huma bbażati fis-sod fuq l-esperjenza miksuba mill-FP's ta' qabel. It-Temi identifikati jirriflettu l-oqsma ewlenin ta' għarfien u teknoloġija li fihom l-eċċellenza fir-riċerka hija partikolarment importanti sabiex titjieb il-kapaċità ta' l-Ewropa li tindirizza l-isfidi soċjali, ekonomiċi, ambjentali u industrijali kif ukoll ta' saħħa pubblika tal-ġejjieni. Dawn huma Saħħa u Ikel, Agrikoltura u Sajd, Bijoteknoloġija; It-Teknoloġiji ta' l-Informazzjoni u l-Komunikazzjoni; in-Nanoxjenzi, in-Nanoteknoloġiji, il-materjali u teknoloġiji ġodda tal-produzzjoni; l-Enerġija; l-Ambjent; it-Trasport; ix-Xjenzi Soċjo-Ekonomiċi u l-Umanistika; l-Ispazju; u s-Sigurtà. Kunċetti ġodda bħall-Kunsill Ewropew għar-Riċerka (l-ERC), l-Inizjattivi Konġunti fit-Teknoloġija u l-investimenti kbar fl-infrastruttura huma ta' interess partikolari, flimkien ma' l-isforzi kontinwi kontra t-tluq ta' persuni bl-għarfien espert [ brain drain ] u li jiffavorixxu d-dħul fl-Ewropa ta' persuni bl-għarfien espert [ brain gain ]. L-iskema tal-potenzjal tar-riċerka biex tiġi sfruttata l-eċċellenza fir-riċerka f'reġjuni ta' konverġenza, u l-faċilità ta' finanzjament għall-qsim tar-riskju li żżid id-disponnibbiltà ta' self mill-Bank Ewropew għall-Investiment (EIB), ukoll huma elementi ġodda importanti. L-istabbiliment ta' l-ERC, l-entità Ewropea li tappoġġja r-riċerka fil-fruntieri ta' l-għarfien, ukoll għamel progress. Mogħni b'baġit sostanzjali u bi tmexxija xjentifika indipendenti, dan jirrappreżenta żvilupp dinamiku ġdid. L-ERC se jkun iffurmat mill-Kunsill Xjentifiku u l-Istruttura Speċifika ta' Implimentazzjoni tiegħu. L-istrateġija xjentifika tiġi żviluppata skond l-orjentazzjonijiet tal-Kunsill Xjentifiku ERC. L-ewwel Sejħa għal Proposti għall-implimentazzjoni tal-Programm Ideat ġiet varata u l-mekkaniżmi ta' operat ta' l-ERC qed jiġu stabbiliti. Huwa mistenni li l-FP7 se jkollu rwol fundamentali biex tingħata spinta lill-prosperità u l-benessri fl-Ewropa. Huwa essenzjali li jiġi żgurat aċċess ġust u bbilanċjat għall-FP7 sabiex tiżdied il-fiduċja reċiproka f'dak li għandu x'jaqsam mal-ħidma flimkien lejn għan komuni. Is-simplifikazzjoni ġiet rikonoxxuta bħala fattur kritiku għas-suċċess u l-partijiet interessati kollha ġew mistiedna jikkontribwixxu b'ideat u kummenti permezz ta' konsultazzjoni miftuħa. Ir-Regoli dwar il-Parteċipazzjoni, l-istrument ta' simplifikazzjoni l-aktar viżibbli, ġew imfassla biex kemm jista' jkun dawn ikunu effiċjenti u faċli għall-utent. Is-servizzi tal-CORDIS emigraw kompletament għas-sit tal-web ġdid EUROPA (http://cordis.europa.eu); u ġew irranġati kompletament mill-ġdid biex jirriflettu t-tnedija ta' l-FP7 flimkien ma' l-ewwel programmi ta' ħidma annwali taħt il-Programmi Speċifiċi adottati mill-Kummissjoni fil-21 ta' Diċembru 2006 u l-ewwel 42 Sejħa għal Proposti ppubblikati l-ġurnata ta' wara. Flimkien ma' l-FP7, CORDIS issa huwa l-uniku sors fdat fir-rigward tas-sejħiet għall-proposti minħabba li l-uniċi referenzi għas-sejħiet għall-proposti ta' l-FP7 issa ġew ippubblikati fil-Ġurnal Uffiċjali. Implimentazzjoni tas-sitt Programm Kwadru Ġie rrekordjat progress sinifikanti matul l-2006, is-sena ta' l-impenji finali fi ħdan is-Sitt Programm Kwadru (2002-2006), fid-dominji kollha u fit-temi kollha orizzontali tal-Programmi ta' Ħidma rreveduti. Il-biċċa l-kbira tas-Sejħiet għal Proposti ġew ippubblikati kif ippjanati u l-valutazzjonijiet ta' proposti wasslu għan-negozju ta' l-aħħar kuntratti ta' l-FP6. Sforzi biex iħajru l-aħjar riċerkaturi kif ukoll il-kumpaniji, l-organizzazzjonijiet u l-istituzzjonijiet l-aktar innovattivi, atturi ta' quddiem fl-istrutturar tal-ERA, komplew; l-iskemi l-aktar li kellhom suċċess kienu jinkludu l-boroż ta' studju Marie Curie u l-iskema ERA-NET. Eluf ta' timijiet mid-99 pajjiż imsieħeb ta' l-INCO ġew immobilizzati f'attivitajiet fi ħdan l-FP6 kollu, inklużi attivitajiet speċifiċi ta' kooperazzjoni internazzjonali li jindirizzaw l-impenji internazzjonali, bħall-Għanijiet ta' Żvilupp tal-Millennju, il-konvenzjonijiet tal-Bijodiversità u tad-Deżertifikazzjoni. Fl-oqsma tax-xjenzi tal-Ħajja, il-Ġenomika u l-Bijoteknoloġija, komplew jsiru azzjonijiet kbar fl-Isħubija ta' Provi Kliniċi ta' Pajjiżi Ewropej u li qed Jiżviluppaw fil-ġlieda kontra l-AIDS, it-tuberkulożi u l-malarja. Dwar il-kwalità u s-sikurezza fl-ikel, il-biċċa l-kbira ta' l-attivitajiet għandhom x'jaqsmu mas-sisien għall-implimentazzjoni tal-Bijoekonomija Bbażata fuq l-Għarfien (KBBE). B'segwitu għall-Komunikazzjoni “Lejn Strateġija Ewropea tan-Nanoteknoloġija”, avvanzat l-implimentazzjoni tal-Pjan ta' Azzjoni għall-iżvilupp responsabbli tan-nanoxjenzi u n-nanoteknoloġiji. Il-pjattaforma għall-manifattura Ewropea bbażata fuq riċerka u innovazzjoni b'livell għoli ta' valur miżjud, hija mistennija li tħaffeff ir-rata tat-trasformazzjoni industrijali f'Ewropa. Flimkien ma' l-iżvilupp ta' attivitajiet ta' politika, notevolment attivitajiet dwar produzzjoni u konsum, kompliet l-implimentazzjoni tal-Pjan ta' Azzjoni għat-Teknoloġiji Ambjentali. Ir-riċerka dwar il-bidla globali u l-ekosistemi, sistemi ta' enerġija u trasport sostenibbli kompliet tagħti kontributi sinifikanti għall-istimolu mill-ġdid ta' l-Istrateġija għall-Iżvilupp Sostenibbli ta' l-UE u għal firxa wiesgħa ta' strateġiji oħrajn ta' l-UE, bħall-istrateġija marittima, is-Sistema ta' Sistemi għall-Osservazzjoni Globali tad-Dinja (GEOSS) u l-Pjan ta' Azzjoni għall-Ambjent u s-Saħħa. Sar progress sostanzjali permezz tal-31 Pjattaformi Ewropej fit-Teknoloġija (ETP) li jkopru firxa wiesgħa ta' oqsma, mill-azzar sat-trasport bl-ajru, l-ilma, l-idroġenu u l-qasam fotovoltajku u min-nanoelettronika sa l-għarfien reċiproku u l-għarfien dwar il-ġejjieni, li huma strumentali biex tingħata spinta lill-kompetittività industrijali Ewropea permezz ta' aġendi strateġiċi tar-riċerka. L-Inizjattivi Konġunti fit-Teknoloġija (JTIs) jinvolvu struttura legali ddedikata għal sħubijiet pubbliċi-privati fit-tul li jiżguraw li l-UE tkun mexxejja f'oqsma teknoloġiċi ewlenin. Sitt JTIs (Mediċini innovattivi, Nanoelettronika, Sistemi Integrati tal-kompjuters, l-ajrunawtika u t-trasport bl-ajru, l-Idroġenu u ċ-Ċelloli tal-Fjuwil kif ukoll Monitoraġġ Globali għall-ambjent u s-Sigurtà) qed jiġu kkunsidrati Dawn jinvolvu sħab industrijali ewlenin u qed javvanzaw fuq il-bażi ta' pjan ta' direzzjoni ppreżentat f'Novembru 2006. Il-kapaċità li jiġu indirizzati l-isfidi li qegħdin jitfaċċaw intweriet permezz tas-Sejħa għal Proposti ta' emerġenza bi tweġiba għall-kriżi ta' l-influwenza avjarja u l-ħidma fuq l-influwenza pandemika. Ir-riċerka b'orjentazzjoni ta' politika ġiet implimentata b'suċċess permezz ta' azzjonijiet diretti li twettqu mill-JRC u permezz ta' proġetti SSP (Appoġġ xjentifiku għal politiki) relatati ma' firxa wiesgħa ta' oqsma ta' politika ta' l-UE bħall-ambjent, is-sostennibbiltà, is-saħħa, l-agrikoltura u s-sajd. L-implimentazzjoni sħiħa ta' Xjenza u Teknoloġija Ġodda u Emerġenti (NEST) iġġenerat rikonoxximent wiesa' tal-kwalità u l-innovazzjoni ta' l-aġenda trans-dixxiplinarja, inkluż oqsma bħal bijoloġija sintetika u l-kejl ta' l-impossibbli. Id-dimensjoni reġjonali ta' l-ERA avvanzat aktar bit-tkomplija ta' l-azzjoni pilota 'Reġjuni ta' l-għarfien' u l-iżvilupp ta' attività ġdida dwar kooperazzjoni tranżnazzjonali fost il-gruppi reġjonali ta' l-għarfien ("Reġjuni ta' l-Għarfien – 2"). F'dak li għandu x'jaqsam ma' infrastrutturi tar-riċerka, ingħata appoġġ għall-iżvilupp ta' approċċ Ewropew għall-iżvilupp ta' faċilitajiet ġodda u għall-operat u t-titjib ta' l-infrastrutturi eżistenti b'diversi mezzi, b'mod partikolari permezz ta' appoġġ għall-attivitajiet strateġiċi ta' l-ESFRI (il-Forum Strateġiku Ewropew għall-Infrastrutturi ta' Riċerka). Dan kellu sehem b'mod partikolari fl-elaborazzjoni ta' l-ewwel Mappa Ewropea għall-Infrastrutturi ta' Riċerka meħtieġa għall-10 sa l-20 sena li ġejjin. Dan id-dokument, ippubblikat f'Ottubru 2006, jidentifika 35 proġett ta' l-infrastruttura. Din il-Mappa hija r-riżultat ta' proċess intensiv ta' konsultazzjoni u ta' reviżjoni bejn il-pari fuq medda ta' sentejn. F'dak li għandu x'jaqsam mal-Fond ta' Riċerka għal Faħam u l-Azzar (l-RFCS), id-Deċiżjoni tal-Kunsill, li bħalissa qed titħejja, li tistabbilixxi l-linji gwida tekniċi multijannwali għall-programm tar-riċerka ta' l-RFCS, għandha twassal għall-ewwel reviżjoni tal-linji gwida tekniċi. Il-monitoraġġ xjentifiku, tekniku, legali u finanzjarju ta' ħafna mill-azzjonijiet li nbdew taħt il-Programmi ta' Qafas li ġew qabel, speċjalment l-FP5, kompla u għadd ta' proġetti ġew iffinalizzati. Ir-riżultati xjentifiċi u tekniċi tagħhom kif ukoll l-impatt soċjo-ekonomiku huma s-suġġett ta' programm ta' valutazzjoni multijannwali għaddej bħalissa biex jimmassimizza u jottimizza l-potenzjal tagħhom fil-katina ta' innovazzjoni u ta' tfassil ta' politika. Il-pjanijiet għall-implimentazzjoni tat-teknoloġija huma mistennija li jgħinu fil-progress mill-għarfien għall-għarfien applikat u li jiffaċilitaw l-innovazzjoni u l-ħolqien ta' kapital. ŻVILUPPI FL-ISTATI MEMBRI U L-APPLIKAZZJONI TAL-METODU MIFTUħ TA’ KOORDINAMENT Ir-riċerka u l-istrateġija mġedda ta' Liżbona It-tnedija mill-ġdid ta' l-istrateġija ta' Liżbona fl-2005 issarfet f'impenji mġedda mill-atturi kollha biex isegwu b'mod attiv aġenda ta' riforma ekonomika pożittiva. L-2006 kien l-ewwel sena ta' l-implimentazzjoni tal-Programmi Nazzjonali ta' Riforma ta' l-Istati Membri (NRPs). Il-miri nazzjonali għall-investiment fl-R&D li ġew stabbiliti mill-Istati Membri jirriflettu l-kontribut li l-Istati Membri għandhom l-intenzjoni li jagħmlu għall-għanijiet kumplessivi ta' Liżbona u ta' Barċellona u ntużaw bħala għodda biex jiffokaw l-attenzjoni tal-politika fuq ir-riformi strutturali meħtieġa biex jottimizzaw il-fatturi ta' produzzjoni għall-proċess R&D u innovazzjoni. Għalkemm ħafna mill-Istati Membri fl-2006 wrew impenn serju li jimplimentaw l-NRPs tagħhom u l-maġġoranza ta' l-Istati Membri issa stabbilixxew strateġiji koerenti ta' politika R&D għal għadd ta' Stati Membri se jkun hemm ħtieġa ta' aktar inizjattivi ta' politika. L-impetus imġedded li ngħata lill-istrateġija ta' Liżbona joffri opportunità reali għal rivoluzzjoni, iżda biex dan jinkiseb, se jkun neċessarju impenn aktar b'saħħtu kif ukoll li jitħaffu l-żvilupp u l-implimentazzjoni ta' politika. Li jingħata spinta lill-investiment privat fl-R&D permezz ta' l-effett ta' lieva [ leverage effect ] permezz tal-politika pubblika tibqa' sfida ewlenija. F'dan ir-rigward jibqa' kruċjali li jiġu indirizzati kwistjonijiet bħat-tisħiħ taċ-ċentri ta' eċċellenza fir-riċerka, il-promozzjoni ta' sħubijiet pubbliċi-privati u t-titjib tal-kooperazzjoni u ċ-ċirkolazzjoni ta' għarfien bejn il-bażi pubblika tar-riċerka u l-intrapriżi privati, kif ukoll ir-riforma tal-bażi pubblika tar-riċerka bil-għan li tiżdied l-eċċellenza xjentifika tagħha u twieġeb għall-bżonnijiet tas-settur privat. Minbarra dan, għandu jitrawwem approċċ aktar sistematiku għall-innovazzjoni fl-R&D sabiex jiġu żgurati sinerġiji ma' politiki oħrajn fil-ħolqien ta' ambjent kummerċjali li jiffavorixxi l-R&D u l-innovazzjoni. Il-progress lejn il-mira ta' 3 % Il-volum ta' riżorsi finanzjarji allokati għall-R&D huwa indikatur ta' l-impenn ta' pajjiż għall-produzzjoni u l-isfruttament ta' l-għarfien ġdid, kif ukoll ta' element li jiddetermina l-prestazzjoni innovattiva ta' pajjiż. Kif jidher fil-figura 3.1, is-Sommarju ta' l-Indiċi ta' Innovazzjoni (SII), kejl tad-dħul innovattiv globali ta' pajjiż, huwa marbut ferm ma' l-intensità R&D, u dan jindika li l-intensità R&D ma hix biss kejl tad-dħul, iżda tista' ukoll tkun wieħed mill-fatturi ewlenin li jiddeterminaw il-prestazzjoni innovattiva. Fl-2005, l-intensità R&D fl-UE ammontat għal 1.84 % tal-PGD, mingħajr ma wriet sinjali ta' irkupru wara l-istaġnar tagħha fl-2001-2002. Madankollu, għandu jitqies li l-aħħar tagħrif disponibbli xorta waħda kien ġie qabel l-impenji mġedda li ttieħdu mill-Istati Membri fil-kuntest tat-tnedija mill-ġdid ta' l-istrateġija ta' Liżbona. F'termini ta' intensità R&D, wieħed jista' jiddistingwi bejn tliet gruppi ta' pajjiżi. Fl-ewwel grupp hemm il-pajjiżi b'intensità R&D ta' 'l fuq mit-2.4 % tal-PGD (l-Iżvezja, il-Finlandja, id-Danimarka, il-Ġermanja u l-Awstrija), li diġà għamlu progress importanti biex isiru ekonomiji bbażati fuq l-għarfien. It-tieni grupp huwa magħmul minn pajjiżi li għandhom intensità qrib il-medja ta' l-UE b'valuri ta' bejn 1.5 u 2.1 % tal-PGD (Franza, il-Belġju, l-Olanda, ir-Renju Unit, il-Lussemburgu) li jindika li l-ekonomiji ta' dawn il-pajjiżi qed jittrasformaw ruħhom, iżda li l-pass ta' żvilupp għandu jiżdied. It-tielet grupp u akbar mill-ieħor grupp jikkonsisti f'pajjiżi b'intensità R&D taħt il-1.5 % tal-PGD (għalkemm id-differenzi f'dan il-grupp huma kbar), li juri l-fatt li dawn il-pajjiżi għad iridu jlaħħqu mat-tranżizzjoni lejn l-intensifikazzjoni ta' l-għarfien. Il-Figura Nru 3.1 : Sommarju ta' l-Indiċi ta' Innovazzjoni mqabbel ma' l-intensità R&D [pic] Sors ta' l-intensità R&D : Riċerka tad-DĠ - Dejta : EUROSTAT, OECD Notament: Id-dejta dwar l-Intensità R&D għal IT, NL, RO, UK, HR, TR, IS, CH, US, JP huma matul l-2004; Id-dejta ta' AT, FI huma matul l-2006 Sors SII : Tabella tar-riżultati ta’ l-Innovazzjoni Ewropea għall-2006 Meta għal kull Stat Membru nqabblu r-rata annwali ta' tkabbir fl-Intensità R&D meħtieġa biex tintlaħaq il-mira nazzjonali mar-rata ta' tkabbir esperjenzata mill-2000 (2000-2005) inkunu nistgħu nivvalutaw l-ambizzjoni tal-miri (ara l-figura 3.2). Ftit pajjiżi biss (l-Awstrija, id-Danimarka, l-Irlanda, il-Ġermanja, il-Finlandja) dan l-aħħar esperjenzaw rati ta' tkabbir biżżejjed sabiex dawn il-pajjiżi javvanzaw b'mod sinifikanti lejn il-miri tagħhom. Il-pajjiżi l-oħra kollha ser ikollhom jagħmlu sforzi sinifikanti biex fil-produzzjoni jilħqu l-livell ta' ambizzjoni li hemm rifless fil-miri tagħhom. Il-grupp ta' pajjiżi li dan l-aħħar esperjenzaw rata medja negattiva ta' tkabbir ikollhom l-ewwelnett ireġġgħu lura mix-xejra ta' nżul, li jfisser li l-miri stabbiliti huma estremament ambizzjużi u l-progress lejhom jirrikjedi pakketti kbar ta' riforma fil-politika R&D, li jixirqu l-miri tagħhom. Il-Figura Nru 3.2 : Intensità ta' R&D: Ir-rata medja tat-tkabbir annwali (%) għall-2000-2005 u r-rata medja ta' tkabbir annwali (%) meħtieġa biex tintlaħaq il-mira għall-2010 [pic] Il-Metodu Miftuħ ta' Koordinazzjoni (OMC) Meta nħarsu lejn l-evoluzzjonijiet fit-taħlit ta' politiki għall-R&D fl-Istati Membri, nieħdu l-impressjoni ġenerali li l-Istati Membri kienu kkommettew irwieħhom għal għadd ta' miri u sfidi simili u li, jew b'mod impliċitu jew b'mod espliċitu, qegħdin jiġu ggwidati mid-diskussjonijiet fil-Livell Ewropew (bħal permezz tal-Metodu Miftuħ ta' Koordinazzjoni jew bħala follow-up tal-Kumunikazzjonijiet tal-Kummissjoni) jew permezz ta' l-identifikazzjoni u t-trasferiment ta' prattiki tajbin li ġew identifikati fl-Istati Membri l-oħra. F'Lulju 2006 CREST (il-Kumitat tar-Riċerka Xjentifika u Teknika) adotta r-rapport finali dwar it-tieni ċiklu ta' l-implimentazzjoni ta' l-OMC. CREST ikkonferma li l-applikazzjoni ta' l-OMC tista' tkompli jkollha rwol importanti fit-tisħiħ u l-allinjament tal-politiki ta' l-Istati Membri biex ikunu jistgħu jilqgħu l-isfida li jiksbu l-għanijiet ta' Liżbona u ta' Barċellona. Fir-rapport tiegħu, CREST talab lill-Istati Membri biex jadottaw metodi olistiċi fit-tfassil tal-politika tar-riċerka u l-innovazzjoni, billi fost affarijiet oħra jiżguraw approċċ inklussiv għat-tmexxija u l-implimentazzjoni tal-politika. Sussegwentement ir-riżultati tal-grupp CREST fuq il-miżuri fiskali għall-R&D intużaw bħala sors ta' forniment ta' tagħrif għall-Komunikazzjoni tal-Kummissjoni dwar kif għandhom jintużaw aħjar l-inċentivi tat-taxxa biex jistimolaw l-attività f'R&D. CREST iddeċida li jiżviluppa aktar il-ħidma ta' l-OMC f'ċiklu terz u sussegwentement daħal f'diskussjoni bil-għan li jintagħżlu suġġetti xierqa. Is-suġġetti magħżula kienu dawk (it-taħlit ta' politiki għall-R&D, il-koordinament tal-Fondi Strutturali u l-Programm ta' Qafas, l-R&D fis-servizzi, l-internazzjonalizzazzjoni ta' l-R&D) li ġibdu l-interess tal-maġġoranza kbira tad-delegazzjonijiet tal-CREST u li għalihom l-Istati Membri wrew rieda ċara li jieħdu l-awtorità fil-proċess u jipprovdu t-tmexxija meħtieġa biex iwasslu d-diskussjonijiet għal riżultati tanġibbli. Minbarra l-ħidma tiegħu fuq kwistjonijiet speċifiċi tal-politika R&D, f'Novembru 2006, CREST impenja ruħu f'sessjoni ddedikata għat-tagħlim reċiproku fuq il-bażi tal-Programmi Nazzjonali ta' Riforma u r-Rapporti tal-Progress tagħhom. Fir-rapport tiegħu dwar dan l-eżerċizzju CREST irrikonoxxa li t-tnedija mill-ġdid ta' l-istrateġija ta' Liżbona kellha effetti pożittivi u talab lil dawk li jfasslu l-politika biex isostnu l-impenn tagħhom għall-proċess ta' riforma ta' Liżbona. Fil-qasam tal-politika R&D, CREST ikkonkluda li l-Istati Membri għandhom jidħlu f'ċiklu kontinwu ta' adattament tal-politiki, tal-prijoritajiet u ta' l-istrateġiji tagħhom fid-dawl ta' sfidi ġodda, billi fost affarijiet oħra, jikkunsidraw azzjoni kkoordinata ma' Stati Membri oħra jew fil-livell Komunitarju. Barra minn hekk CREST irrikonoxxa li għad fadal ħafna xogħol xi jsir biex jitqarrbu lejn xulxin ix-xjenza u l-industrija kif ukoll il-ħtieġa li l-ambjent akkademiku jsir aktar kompetittiv. IL-PERSPETTIVA GħALL-FUTUR Dawn il-kisbiet kollha wittew it-triq għall-2007, l-ewwel sena ta' l-implimentazzjoni ta' l-FP7 u sena ta' żviluppi ġodda kbar għall-ERA. Ix-xogħol ta' tħejjija beda fit-tieni kwart ta' l-2006 bil-għan li jiġi varat dibattitu dwar sfidi ġodda u perspettivi għall-futur għaż-Żona Ewropea tar-Riċerka. Dan ix-xogħol wassal għall-adozzjoni tal- Green Paper 'Iż-Żona Ewropea tar-Riċerka: Perspettivi Ġodda' COM(2007)161) fl-4 ta' April 2007, li fuq il-bażi tiegħu issa qed isir dibattitu wiesa' u konsultazzjoni pubblika madwar l-Ewropa kollha. Bis-saħħa tar-riżultati tad-dibatittu u l-konsultazzjoni, fl-2008 mistennija li jiġu proposti inizjattivi ġodda SORSI GħAL AKTAR INFORMAZZJONI Aktar dettalji huma inklużi fid-Dokument ta' Ħidma tal-Kummissjoni mehmuż ma' dan ir-Rapport. Għal aktar tagħrif, dawn li ġejjin huma disponibbli għall-pubbliku: - Rapporti Annwali ta' Monitoraġġ għall-Programm ta' Qafas u għall-Programmi Speċifiċi, li jipprovdu sommarju konċiż, indipendenti tal-progress u tal-kwalità tal-miżuri meħuda għall-implimentazzjoni tal-programmi. - Rapporti ta' Evalwazzjoni fuq medda ta' ħames snin li jeżaminaw l-implimentazzjoni u l-kisbiet ta' l-attivitajiet ta' riċerka Komunitarji tul il-ħames snin ta' qabel. - Rapporti taċ-Ċifri Ewlenin ippubblikati kull sena, li jipprovdu sett ta' indikaturi sabiex tiġi evalwata l-qagħda ta' l-Ewropea fix-xjenza, it-teknoloġija u l-innovazzjoni. - Statistika dwar ix-Xjenza u t-Teknoloġija fl-Ewropa (Eurostat): statistika dwar il-baġits R&D, l-infiq R&D, il-persunal R&D u l-brevetti fl-Istati Membri, analizzati skond ir-reġjun. - Studji u analiżi ppubblikati f'rabta mal-programmi RTD Komunitarji u li jindirizzaw kwistjonijiet speċifiċi għall-oqsma ta’ l-RTD li dawn ikopru. Il-biċċa l-kbira ta’ dawn id-dokumenti jistgħu jinkisbu jew jiġu ordnati minn fuq is-siti ta' l-Internet tal-Kummissjoni: - Il-Portal għall-Unjoni Ewropea, is-sit EUROPA: http://europa.eu/index_en.htm - Is-sit tal-CORDIS li fih tagħrif komprensiv dwar il-Programm ta' Qafas RTD: http://cordis.europa.eu - Is-sit tad-Direttorat-Ġenerali tal-Kummissjoni għar-Riċerka: - http://ec.europa.eu/dgs/research/index_en.html - Is-sit tad-Direttorat-Ġenerali tal-Kummissjoni għas-Soċjetà ta' l-Informazzjoni: - http://ec.europa.eu/dgs/information_society/index_en.htm - Is-sit tad-Direttorat-Ġenerali għall-Intrapriża tal-Kummissjoni : - http://ec.europa.eu/ /dgs/enterprise/index_en.htm - Is-sit tad-Direttorat-Ġenerali tal-Kummissjoni għall-Enerġija u t-Trasport: - http://ec.europa.eu/dgs/energy_transport/index_en.html - Iċ-Ċentru Konġunt għar-Riċerka (JRC): http://www.jrc.ec.europa.eu - Is-sit ta' l-Eurostat: http://epp.eurostat.ec.europa.eu/portal/page [1] “Fil-bidu ta' kull sena l-Kummissjoni għandha tibgħat rapport lill-Parlament Ewropew u lill-Kunsill. Ir-rapport għandu jinkludi tagħrif dwar l-attivitajiet ta’ riċerka u żvilupp teknoloġiku u t-tixrid tar-riżultati tul is-sena ta' qabel, u l-programm ta' ħidma għas-sena kurrenti.” [2] Id-Deċiżjoni Nru 1513/2002/KE tas-27 ta' Ġunju 2002. Artikolu 4 "Fil-kuntest tar-rapport annwali li għandu jiġi sottomess lill-Kummissjoni skond Artikolu 173 tat-Trattat, il-Kummissjoni għandha tirraporta fid-dettall il-progress li jkun sar fl-implimentazzjoni tas-sitt programm kwadru u b'mod partikolari l-progress lejn l-objettivi tiegħu u l-kisba tal-prijoritajiet.... għandha tkun inkluża wkoll informazzjoni fuq l-aspetti finanzjari u dwar l-użu ta' l-istrumenti”.